**[Lekárov čakajú prísnejšie pravidlá](file:///C%3A%5C%5CUsers%5C%5CAlica%5C%5CAppData%5C%5CLocal%5C%5CMicrosoft%5C%5CWindows%5C%5CTemporary%20Internet%20Files%5C%5CContent.Outlook%5C%5CA4EN24C0%5C%5Cslovenska-komora-zubnych-lekarov_2014-06-06%20-%202014-06-12.html%22%20%5Cl%20%22toc-lekarov-cakaju-prisnejsie-pravidla-11273848)**

12.06.2014 ,Zdravotnícke noviny

Lekárov čakajú prísnejšie pravidlá
Poplatky v ambulanciách
O výške povolených platieb však rozhodne poskytovateľ, odsúhlasí mu to kraj
Ambulantným lekárom by mali od jesene schvaľovať cenníky kraje, ktoré im doteraz schvaľovali len ordinačné hodiny a prednostné vyšetrenia. Peniaze budú môcť lekári vyberať len za výkony, ktoré nesúvisia s poskytovaním zdravotnej starostlivosti. Od pacientov teraz žiadajú peniaze aj za výkony, ktoré im poisťovne preplácajú.
Maximum neurčia
Ako zdôraznila ministerka zdravotníctva Zuzana Zvolenská, podstatou je, že „sa zrušia poplatky za výkony, spojené s poskytovaním zdravotnej starostlivosti, ostat né si lekári budú môcť určovať sami a po novom im to budú schvaľovať kraje". Zmeniť to má novela zákona 578/2004 o poskytovateľoch, ktorú predkladá ministerstvo do pripomienkového konania s tým, že po ukončení legislatívneho procesu by mala platiť od jesene. Oslovili sme niekoľkých lekárov krajov, no s tým, že nepoznajú podrobnosti predkladanej novely, nechceli novú legislatívnu zatiaľ komentovať. Zatiaľ nie je teda ani známe, či poplatky bude schvaľovať priamo lekár kraja alebo poslanci zastupiteľstva. Lekári tak ako doteraz budú musieť v čakárni zverejniť cenník, ktorý im kraj schválil. Ten nebude hodnotiť výšku poplatku, ale to, za čo chce lekár peniaze od pacienta. „Župa schváli, že takéto druhy poplatkov môžu lekári vyberať, cenu si však určí lekár," povedala Z. Zvolenská. Ministerstvo nechce určovať hranicu maximálnej výšky poplatku, lebo podľa ministerky by sa lekári zrejme rozhodli práve pre maximálne ceny. Z. Zvolenská argumentovala aj tým, že „náklady, napríklad nájomné za ambulanciu, sú v každom kraji iné, preto nechceme dávať strop". Jej predchodca Ivan Uhliarik však uviedol, že rezort mal určiť mantinely cien poplatkov, tak ako kedysi on ako minister zaviedol limity doplatkov na lieky. Upozornil na to, že „finančná spoluúčasť pacientov je dlhodobo vysoká a miera poplatkov za rôzne výkony sa zvyšuje". Podľa neho „kreativita niektorých lekárov je veľká a nikto nepredpokladal, že budú žiadať poplatky aj za veci na prvý pohľad nelogické". I. Uhliarik ocenil krok rezortu ako „dobrý, aj keď je nedotiahnutý, lebo sa neurčila maximálna výška poplatkov".
Rezort chce obmedziť aj poplatky za prednostné vyšetrenia. „Lekár by si ich mohol vypýtať len vtedy, ak pacienta objedná do piatich dní. Inak sa objednanie považuje za súčasť zdravotného výkonu a poplatok lekár nebude môcť žiadať," vysvetlila riaditeľka sekcie legislatívnoprávnej Mgr. Kristína Nedielková. Z. Zvolenská upozornila, že zmeny budú musieť akceptovať aj súkromné subjekty, ktoré zamestnávajú lekárov. „Ak je akýkoľvek súkromný subjekt nadviazaný na verejné zdravotné poistenie, musí akceptovať podmienky, ktoré má verejné zdravotné poistenie - že pacienti majú nárok v stanovených chorobách v zmysle zákona na bezplatnú zdravotnú starostlivosť". Ministerka spresnila, že „za služby, ktoré priamo nesúvisia s vyšetrením choroby, ktorá je hradená z verejného zdravotného poistenia, môžu pacienti len dobrovoľne, na základe dohody uhradiť poplatok za nadštandard, ale nemôže sa tým podmieniť ich vyšetrenie a nemôžu byť k tomu nútení". Ako uviedla hovorkyňa Bratislavského samosprávneho kraja Iveta Tyšlerová, „ceny výkonov si určujú lekári, ich tvorba je nezávislá a závisí aj od vybavenosti ambulancie i od ekonomicky oprávnených nákladov lekára".
Participovali lekári i pacienti
Lekári vyberajú v súčasnosti vyše sto rôznych druhov poplatkov. Ministerstvo analyzovalo platby v ambulanciách niekoľko mesiacov a zistili aj také absurdné poplatky ako podmienenie preventívnej **prehliadky** u **stomatológa** profesionálnym vyčistením **zubov** sestrou za 7 eur, poplatok za číslo lekárovho mobilu alebo za vstup do ambulancie. Teoreticky by mali od jesene zaniknúť niektoré absurdné poplatky napríklad za wi-fi, televízor, vodu a plastové poháre v čakárni, za požičanie kľúča od toalety v poliklinike, či za objednanie na vyšetrenie e-mailom. Každý pacient musí dostať pri platbe doklad o zaplatení s presnou špecifikáciou, za aký výkon platil. Ak lekár podmieni ošetrenie poplatkom, kraj mu môže dať pokutu až 16 596 eur, ak vyberie poplatok mimo cenníka, môže byť sankcia 3 319 eur, rovnaká by mala byť aj vtedy, ak nevydá pacientovi doklad o zaplatení.
Prvý viceprezident ASL SR MUDr. Marian Šoth pripustil, že „do určitej miery to vnesie poriadok medzi lekárov primárnej sféry, lebo niektoré absurdné poplatky lekári skutočne vyberajú, ale ide len o malú skupinu". Ako dodal, „ide o všeobecný záujem, aby poplatky a priame platby boli nejakou formou konsolidované, preto privítame túto šancu a možnosť". Po zákaze poplatkov, súvisiacich s výkonom zdravotnej starostlivosti, môžu lekári stratiť časť príjmov a môže sa stať, že si stratu budú kompenzovať zvýšením iných platieb.
Pripustil to aj analytik Ineko Dušan Zachar. Podľa neho „sa nedá vylúčiť, že vzniknú nové poplatky, alebo sa zvýšia už existujúce, ak niektoré budú musieť zaniknúť". Napríklad teraz pacient platí za potvrdenie na zbrojný pas 10 eur, po novom to môže byť aj 20. MUDr. Tomáš Szalay z HPI ministerskú snahu ocenil, ale mal pochybnosti, či zmeny budú fungovať v praxi. Podľa neho rezort ani kraje, ktoré majú lekárov kontrolovať, nemajú potrebné kapacity. Kompetencie by mali mať podľa neho na to poisťovne.
M. Šoth upozornil, že pacient by si mohol nájsť iného lekára. Lekár je podľa neho súkromný podnikateľ a nikto mu nemôže určovať, koľko si má od pacienta účtovať. „Je voľný trh, ak sa pacientovi bude zdať, že lekár je drahý, môže zaklopať na dvere inému," povedal M. Šoth. Podľa neho nie je možné určiť, aby pacienti platili všade za rovnaké úkony rovnaké sumy. „V každom regióne je to iné a závisí od lekára, či určitý poplatok bude vyberať, alebo nie," dodal viceprezident ASL SR.
Ako povedal prezident ASL SR MUDr. Ladislav Pásztor, MSc., „na návrhu sme spolupracovali, záujmy súkromných lekárov boli zohľadnené. Vydáme zoznam odporúčaných položiek, za ktoré si budú môcť lekári pýtať poplatky". Z. Zvolenská pripustila, že „nebolo jednoduché nájsť kompromisné riešenie, ktoré na jednej strane ochráni pacienta a na druhej strane neobmedzí ekonomickú činnosť ambulantných lekárov".
Pôjde pacient k inému doktorovi?
Názor, že pacient sa môže obrátiť na iného, lacnejšieho lekára má aj nový prezident Asociácie na ochranu práv pacientov Petr Kučera, ktorý rokuje s krajmi, aby výšku schválených poplatkov zverejňovali, čo by mohol byť tlak na lekárov, ktorí si dajú príliš vysoké ceny. „Najnižšie poplatky sú aktuálne v Košickom kraji a chceli by sme, aby podľa nich boli nastavené aj ceny v iných krajoch," dodal Petr Kučera. Uviedol príklad pacientky, ktorá za pol roka zaplatila za rôzne poplatky až 400 eur. P. Kučera konštatoval, že „ide o jeden z veľkých ústretových krokov, týkajúcich sa pacienta a zdravotného systému". Ako tiež uviedol, v spolupráci s krajmi chcú „lekárov, ktorí budú vyberať vysoké poplatky, zverejňovať na internete".
V Česku od januára zrušia regulačný poplatok 30 Kč u ambulantného lekára. Iné poplatky, spojené so zdravotnou starostlivosťou, sa oficiálne neplatia. Ostatné poplatky za úkony, ktoré nie sú hradené z verejného zdravotného poistenia, ostávajú vecou obchodu medzi lekárom a pacientom. „Podmienkou však je, že cenník musí visieť v čakárni, inak je nezákonné žiadať platbu a ide o neoprávnené obohacovanie," povedal prezident Zväzu pacientov ČR Luboš Olejár. Lekár v Česku nie je povinný vydať potvrdenie za platbu, pacient o to musí požiadať. Zmeny v poplatkoch na Slovensku sa zatiaľ nebudú týkať ústavných zdravotníckych zariadení.
POPLATKY
Pacient nebude platiť:
potvrdenie o návšteve lekára do práce objednanie pacienta na vyšetrenie
prednostné vyšetrenie po viac ako piatich dňoch
vypísanie predpisu alebo poukazu vypísanie návrhu na kúpeľnú liečbu ospravedlnenie do školy Pacient môže platiť: dôkaz alkoholu v krvi interrupcia vyšetrenie pred prijatím do zamestnania, školy či na vodičský preukaz
prepichnutie uší transplantácia vlasov kozmetické úpravy
NOVÉ PRAVIDLÁ
poplatky bude môcť lekár vyberať iba v presne uvedených prípadoch môžu to byť iba tie, ktoré nie sú hradené z verejného zdravotného poistenia cenník bude schvaľovať kraj v doklade o zaplatení musí byť presne uvedené, o aký poplatok ide lekár bude môcť vyberať iba poplatok, ktorý je uvedený v schválenom cenníku za porušenie bude kraj lekára finančne postihovať
\*\*\*
Pri vypracovaní nových pravidiel sme postupovali tak, aby bol chránený aj pacient, aj záujmy súkromných lekárov. Zuzana Zvolenská
Copyright| Copyright Ecopress, a.s